O‘zbekiston Respublikasi Oliy Majlisi Qonunchilik palatasining 2006-yildagi faoliyati to‘g‘risida

O‘zbekiston Respublikasi Oliy Majlisining Qonunchilik palatasi qaror qiladi:
 O‘zbekiston Respublikasi Oliy Majlisi Qonunchilik palatasining 2006-yildagi faoliyati to‘g‘risidagi hisobot ma’qullansin.
 Hisobot yilida O‘zbekiston Respublikasi Oliy Majlisining Qonunchilik palatasi mamlakatimizda siyosiy, demokratik, ijtimoiy-iqtisodiy islohotlarni huquqiy jihatdan ta’minlash va fuqarolik jamiyati asoslarini shakllantirish borasidagi ishlarni davom ettirdi. Palata faoliyati jamiyatni demokratlashtirish va yangilash, mamlakatni isloh etish va modernizatsiya qilishning O‘zbekiston Respublikasi Prezidenti I.A. Karimov tomonidan ilgari surilgan konsepsiyasini amalga oshirish maqsadida deputatlar qabul qilgan “O‘zbekiston Respublikasi Oliy Majlisi Qonunchilik palatasining 2006-yilga mo‘ljallangan faoliyatining asosiy yo‘nalishlari”ga muvofiq olib borildi.
 Qonun ijodkorligi faoliyati O‘zbekiston Respublikasi Oliy Majlisi Qonunchilik palatasining Reglamentiga muvofiq amalga oshirildi. Qonun loyihalari uchta o‘qishda qabul qilinganidan keyin Senatga yuborildi. Qonunlar loyihalarini muhokama qilishda Qonunchilik palatasidagi siyosiy partiyalar fraksiyalarining faolligi ancha oshganligi ko‘zga tashlandi, bu qonun ijodkorligi ishlarining sifatiga ijobiy ta’sir ko‘rsatdi. Qonun loyihalarining barchasi palata majlislariga kiritilishi oldidan siyosiy partiyalar fraksiyalarida muhokama qilindi. Siyosiy partiyalar fraksiyalarining qonun loyihalari ayrim normalarining mazmuni va tahriri bo‘yicha muayyan takliflari qonunlarni qabul qilishda inobatga olindi. Shuningdek majlislar kun tartibiga siyosiy partiyalar fraksiyalarining takliflariga binoan qo‘shimchalar kiritish amaliyoti tatbiq etildi. Bu qo‘shimcha masalalar, qoida tariqasida, mamlakatimiz va jamiyatimiz hayotidagi jarayonlar va voqealarni aks ettirib, ular u yoki bu fraksiyaning fikriga ko‘ra, qonun chiqaruvchilarning darhol munosabat bildirishlarini talab etadi.
 Hisobot davrida deputatlarning omilkorligi oshganligi ko‘zga tashlandi, ular o‘zlarining qonunchilik tashabbusi huquqlarini faollik bilan ro‘yobga chiqardilar. Bu ham muayyan ish tajribasi paydo bo‘lganligining, ham qonun ijodkorligi texnikasiga o‘qitish hamda kompyuter savodxonligini oshirish yuzasidan palatada doimiy asosda o‘tkazilayotgan o‘quv mashg‘ulotlari va seminar-treninglar natijasi bo‘ldi.
 Chunonchi, deputatlar A. Saidov, M. Yo‘ldoshev, H. Karimov, B. Dadaboyev, Z. Ubaydullayev tomonidan “Nodavlat notijorat tashkilotlari faoliyatining kafolatlari to‘g‘risida”gi qonun loyihasi tayyorlanib, ko‘rib chiqish uchun kiritildi. Qonun qabul qilindi va kuchga kirdi.
 Deputatlar M. Mahametova va F. Komilov “O‘zbekiston Respublikasi Oila kodeksining 49-moddasiga o‘zgartishlar kiritish to‘g‘risida”gi qonun loyihasini Qonunchilik palatasiga kiritdilar. Qonun palata tomonidan qabul qilindi va Senatga yuborildi. Deputatlar O. Axunova, A. To‘xtashev va A. Shukurov “Hakamlik sudlari to‘g‘risida”gi O‘zbekiston Respublikasi Qonuni qabul qilinganligi munosabati bilan O‘zbekiston Respublikasining ayrim qonun hujjatlariga o‘zgartish va qo‘shimchalar kiritish haqida”gi qonun loyihasini, deputatlar A. Jumayev, A. Tursunov, A. To‘xtashev va L. G‘ulomov esa “O‘zbekiston Respublikasining chet davlatlardagi diplomatik vakolatxonalari boshliqlarini tayinlash va chaqirib olish tartibi to‘g‘risida”gi qonun loyihasini kiritdilar. Ikkala qonun loyihasi palata tomonidan ikkinchi o‘qishda ko‘rib chiqish uchun tayyorlanmoqda.
 Deputatlar, siyosiy partiyalar fraksiyalarining qonun ijodkorligi ishidagi qizg‘in faoliyati palata tomonidan qabul qilinayotgan qonunlar sifatiga va umuman, deputatlar faoliyatining samaradorligiga ijobiy ta’sir ko‘rsatdi.
 Ishchi guruhlari tarkibida vazirliklar, davlat qo‘mitalari va idoralarning rahbarlari, tegishli ixtisoslikdagi mutaxassislar, qonun loyihalarini ishlab chiqish va ekspertizadan o‘tkazish masalalari bo‘yicha jamoatchilik ekspert guruhlari a’zolarining ishtirok etganligi ham qonun loyihalari ustida olib borilgan ishlarning sifati oshishiga ko‘maklashdi.
 O‘zbekiston Respublikasi Oliy Majlisi Qonunchilik palatasining 2006-yilga mo‘ljallangan faoliyatining asosiy yo‘nalishlariga muvofiq 103 ta qonun loyihasini ko‘rib chiqish rejalashtirilgan edi, shu jumladan Budjet va iqtisodiy islohotlar qo‘mitasi tomonidan 19 ta qonun loyihasi rejalashtirilgan (18 ta qabul qilingan), Qonunchilik va sud-huquq masalalari qo‘mitasi — 19 ta (16 ta), Mehnat va ijtimoiy masalalar qo‘mitasi — 11 ta (4 ta), Mudofaa va xavfsizlik masalalari qo‘mitasi — 9 ta (2 ta), Xalqaro ishlar va parlamentlararo aloqalar qo‘mitasi — 12 ta (18 ta), Sanoat, qurilish va savdo masalalari qo‘mitasi — 12 ta (9 ta), Agrar, suv xo‘jaligi masalalari va ekologiya qo‘mitasi – 2 ta (qabul qilinmadi), Fan, ta’lim, madaniyat va sport masalalari qo‘mitasi — 4 ta (2 ta), Demokratik institutlar, nodavlat tashkilotlar va fuqarolarning o‘zini o‘zi boshqarish organlari qo‘mitasi — 5 ta (1 ta), Axborot va kommunikatsiya texnologiyalari masalalari qo‘mitasi — 10 ta (2 ta). Bundan tashqari, 15 dan ziyod qonun loyihasi ham birinchi o‘qishda ko‘rib chiqildi. Palata majlislarida bildirilgan mulohazalar va takliflar hisobga olingan holda mazkur qonun loyihalari borasidagi ishlar davom ettirilib, tegishli qo‘mitalar tomonidan ikkinchi va uchinchi o‘qishlarda kiritish uchun tayyorlanmoqda.
 Umuman olganda, 70 dan ziyod qonun qabul qilindi va ular ma’qullash uchun Senatga yuborildi. 
 Qonun ijodkorligi faoliyatini tahlil etgan holda shuni ta’kidlash kerakki, rejalashtirilgan qonun loyihalarining bir qismi ular qonunchilik tashabbusi subyektlaridan yetib kelmaganligi tufayli ko‘rib chiqilmadi. Bu, shuningdek palata qo‘mitalari ishining tegishli idoralar bilan muvofiqlashtirilmaganligi natijasidir. Xususan, Agrar, suv xo‘jaligi masalalari va ekologiya qo‘mitasi tomonidan 2 ta qonun loyihasini (“Davlat ehtiyojlari uchun qishloq xo‘jaligi mahsulotlarini xarid qilish to‘g‘risida”gi va “Tuproq unumdorligi to‘g‘risida”gi) kiritish rejalashtirilgan edi, lekin ulardan hech biri Qonunchilik palatasi ko‘rib chiqishi uchun tayyorlangani yo‘q. 
 “Rieltorlik faoliyati to‘g‘risida”gi, “Elektr energetikasi to‘g‘risida”gi, “Texnik jihatdan tartibga solish to‘g‘risida”gi, “Qamoqqa olishga sanksiya berish huquqi sudlarga o‘tkazilishi munosabati bilan O‘zbekiston Respublikasining ayrim qonun hujjatlariga o‘zgartish va qo‘shimchalar kiritish haqida”gi, “Ta’lim to‘g‘risida”gi O‘zbekiston Respublikasi Qonuniga o‘zgartish va qo‘shimchalar kiritish haqida”gi ayrim qonun loyihalarini ko‘rib chiqish O‘zbekiston Respublikasi Vazirlar Mahkamasining taklifiga binoan 2007-yilga ko‘chirildi.
 Qonunchilik palatasi mamlakatda iqtisodiy islohotlarni yanada chuqurlashtirishga qaratilgan bir qator qonunlarni ham qabul qildi. “Avtomatlashtirilgan bank tizimida axborotni muhofaza qilish to‘g‘risida”gi Qonun shular jumlasidan bo‘lib, u banklarning axborot xavfsizligini ta’minlash, shuningdek avtomatlashtirilgan bank tizimidagi axborotni ruxsatsiz foydalanishdan, nusxa olishdan va tizimga aralashuvning boshqa shakllaridan muhofaza qilish maqsadlariga qaratilgan.
 “Iste’mol krediti to‘g‘risida”gi Qonun aholiga salmoqli moliyaviy yordam ko‘rsatish uchun huquqiy asos yaratadi va mamlakatimiz ishlab chiqaruvchilarining o‘zlari ishlab chiqaradigan tovarlarni realizatsiya qilish imkoniyatlarini kengaytiradi.
 “Mikromoliyalashtirish to‘g‘risida”gi va “Mikrokredit tashkilotlari to‘g‘risida”gi O‘zbekiston Respublikasi qonunlari tadbirkorlik subyektlari va aholining moliyaviy mablag‘lar hamda xizmatlardan foydalanishini kengaytirishga, ularning ishchanlik faolligini oshirishga, mikromoliyaviy xizmatlar bozorini va tadbirkorlikni rivojlantirishga, mikrokredit tashkilotlari faoliyatini tashkil etishga, shuningdek mazkur masalalarga doir yagona huquqiy bazani shakllantirishga qaratilgan.
 “Soliq maslahati to‘g‘risida”gi Qonun soliq maslahati sohasidagi huquqiy munosabatlarni tartibga soladi, mustaqil moliya nazorati tizimining amalga oshirilishi va ishlashi bilan bog‘liq munosabatlarni yo‘lga qo‘yadi. Qonun mulkdor va davlatning mulkiy manfaatlari, xo‘jalik yurituvchi subyektlarning huquqlari va manfaatlari himoya qilinishiga ko‘maklashadi, bu ularning rivojlanishini rag‘batlantirish borasidagi qo‘shimcha chora bo‘ladi.
 “Ipoteka to‘g‘risida”gi Qonun uy-joy qurilishi sohasida, ayniqsa qishloqdagi uy-joy qurilishi sohasida bozor munosabatlarini rivojlantirishning muhim huquqiy mexanizmiga aylanishi kerak. Qonun majburiyatlarni ta’minlash usuli sifatida ko‘chmas mulk garovi qo‘llanganda, shu jumladan uy-joy qurilishini ipoteka kreditlashida yuzaga keladigan munosabatlarni huquqiy jihatdan tartibga solishga yo‘naltirilgan.
 “Firma nomlari to‘g‘risida”gi Qonun firma nomiga bo‘lgan huquqlarning sud tomonidan himoya qilinishini kafolatlaydi. U firma nomlarini muhofaza va himoya qilish, tadbirkorlikni rivojlantirish, shuningdek insofsiz raqobatning oldini olish uchun ishonchli huquqiy baza yaratilishini ta’minlaydi.
 “Xavfli ishlab chiqarish obyektlarining sanoat xavfsizligi to‘g‘risida”gi Qonun xavfli ishlab chiqarish obyektlarida xavfsizlikni hamda ulardan foydalanuvchi tashkilotlarning avariyalar oqibatlarini bartaraf etish va tugatishga shayligini ta’minlashga ko‘maklashadi. Qonunda xavfli ishlab chiqarish obyektini tashkil etish va uning faoliyatining barcha bosqichlaridagi, uni loyihalashtirishdan tortib, to obyektni foydalanishdan chiqarishga qadar bo‘lgan barcha bosqichlardagi sanoat xavfsizligi talablari belgilab qo‘yilmoqda.
 “Mualliflik huquqi va turdosh huquqlar to‘g‘risida”gi Qonun adabiyot va san’at asarlari, xalq ijodiyoti asarlari, efir va kabel orqali ko‘rsatuv yoki eshittirishlar dasturlari yaratish, ijrochilar, fonogrammalarni tayyorlovchilar hamda ko‘rsatuv yoki eshittirish beruvchi tashkilotlarning huquqlarini himoya qilish sohasidagi mualliflik huquqlarini muhofaza qilish samaradorligini jiddiy ravishda oshiradi. Qonunga xalqaro konvensiyalarning yuqorida ko‘rsatib o‘tilgan masalalarga doir bir qator qoidalari kiritilganligi mamlakatimizning xalqaro axborot maydoniga keng uyg‘unlashuvi uchun shart-sharoit yaratadi. Mazkur Qonun qabul qilinishi munosabati bilan O‘zbekiston Respublikasining Fuqarolik kodeksiga tegishli o‘zgartish va qo‘shimchalar kiritildi. 
 Tashqi siyosiy va tashqi iqtisodiy sohalardagi islohotlarning ustuvor yo‘nalishlarini amalga oshirishni huquqiy jihatdan ta’minlashga qaratilgan ishlar olib borildi. Qonunchilik palatasi tomonidan qabul qilingan O‘zbekiston Respublikasida tashqi iqtisodiy faoliyatni rivojlantirish, intellektual mulkni muhofaza etishning normativ-huquqiy bazasini yanada takomillashtirishga qaratilgan “Belgilarni xalqaro ro‘yxatdan o‘tkazish to‘g‘risidagi Madrid bitimini (Madrid, 1891 yil 14-aprel) denonsatsiya qilish haqida”gi va “O‘zbekiston Respublikasining Belgilarni xalqaro ro‘yxatdan o‘tkazish to‘g‘risidagi Madrid bitimiga doir Bayonnomaga (Madrid, 1989-yil 27-iyun) qo‘shilishi haqida”gi qonunlar ana shu maqsadlarga xizmat qiladi. Ular mamlakatimizning intellektual mulkni muhofaza qilishning xalqaro tizimiga yanada uyg‘unlashuviga, milliy qonun hujjatlarimizning hozirgi umum qabul qilingan normalar va standartlarga, shu jumladan Umumjahon intellektual mulk tashkiloti talablariga muvofiqligini ta’minlashga yordamlashadi, bu esa mamlakatning tashqi iqtisodiy aloqalarini kengaytirish imkonini beradi.
 Hisobot davrida Oliy Majlis Qonunchilik palatasi boshqa mamlakatlar bilan siyosiy va iqtisodiy sohalardagi o‘zaro foydali munosabatlarni kengaytirish imkoniyatini beradigan jami 6 ta bayonnoma, 4 ta shartnoma, 2 ta bitim, 2 ta konvensiya va 4 ta tuzatuvchi hujjatni ratifikatsiya qildi. 
 “Hakamlik sudlari to‘g‘risida”gi Qonun ham doimiy faoliyat ko‘rsatuvchi, ham muvaqqat hakamlik sudlari tashkil etilishini nazarda tutadi. Nizolashayotgan taraflarning hakamlik sudyalarini tadbirkorlikning aniq bir sohasiga ixtisoslashgan shaxslar orasidan tanlab olish imkoniyati, nizoni hal qilishning soddalashtirilgan tartib-taomili va tezkorligi, chiqimlarning oz bo‘lishi, hakamlik muhokamasiga taalluqli axborotning maxfiyligi va boshqa shu kabi qoidalar qonun yo‘li bilan mustahkamlab qo‘yilayotgan nizolarni hal qilish tizimidagi afzalliklar jumlasiga kiradi. Hakamlik sudlarining tashkil etilishi sud-huquq sohasidagi islohotlarni chuqurlashtirish, davlat va jamiyat qurilishining ustuvor yo‘nalishlarini amalga oshirish, “Kuchli davlatdan – kuchli fuqarolik jamiyati sari” degan prinsipni ro‘yobga chiqarish yo‘lidagi muhim qadam bo‘ladi. 
 Mazkur prinsipning izchil ro‘yobga chiqarilishi siyosiy partiyalar va fuqarolik jamiyati institutlarining eng muhim davlat masalalarini hal etishdagi tutgan o‘rni va ta’sirini kuchaytirishga qaratilgan qonunlar qabul qilishni taqozo etdi. Qo‘yilgan maqsad va vazifalarni bajarish uchun “Ommaviy axborot vositalari to‘g‘risida”gi Qonunning yangi tahriri va “Nodavlat notijorat tashkilotlari faoliyatining kafolatlari to‘g‘risida”gi Qonun qabul qilindi. “Ommaviy axborot vositalari to‘g‘risida”gi Qonun ommaviy axborot vositalarini tashkil etish hamda ularning faoliyati sohasida vujudga keladigan munosabatlarni huquqiy jihatdan tartibga solishni yanada takomillashtirishga, shuningdek jamiyat hayotini demokratlashtirish va erkinlashtirish sharoitida O‘zbekiston aholisining axborotga bo‘lgan ehtiyojlarini yanada to‘laroq qondirishga qaratilgan. “Nodavlat notijorat tashkilotlari faoliyatining kafolatlari to‘g‘risida”gi Qonun nodavlat notijorat tashkilotlari faoliyatining kafolatlarini belgilaydi, ularning huquqlari himoya qilinishini ta’minlaydi, ijtimoiy sheriklikni kengaytiradi va bu tashkilotlarni davlat tomonidan qo‘llab-quvvatlash mexanizmini takomillashtiradi. 
 Qonun loyihalarini tayyorlash va Qonunchilik palatasiga kiritish tartib-taomillarini takomillashtirish, qonunchilik tashabbusi huquqi subyektlarining qonun loyihalarini tayyorlashga doir faoliyatini, fuqarolar va nodavlat tashkilotlarning davlat organlari bilan qonun loyihalarini tayyorlash chog‘idagi o‘zaro munosabatlarini tartibga solish maqsadida “Qonunlar loyihalarini tayyorlash va O‘zbekiston Respublikasi Oliy Majlisining Qonunchilik palatasiga kiritish tartibi to‘g‘risida”gi Qonun qabul qilindi.
 Amaldagi qonunlarga o‘zgartish va qo‘shimchalar kiritish to‘g‘risidagi qonunlar soni hisobot davrida ancha ko‘paydi, bu mamlakat taraqqiyoti va huquqni qo‘llash amaliyotining ilgari qabul qilingan qonunlarni takomillashtirish zaruriyatini keltirib chiqargan yangi bosqichidan dalolat beradi. Ularning orasida “O‘zbekiston Respublikasining Shaharsozlik kodeksiga o‘zgartish va qo‘shimchalar kiritish to‘g‘risida”gi Qonun ham bor. U shaharsozlik sohasini, eng avvalo, shaharlar, shaharchalar hamda qishloq aholi punktlarining bosh rejalarini ishlab chiqish va amalga oshirish, shuningdek shaharsozlikka doir hujjatlarni tayyorlash masalalarini huquqiy jihatdan tartibga solishni takomillashtirishga qaratilgan bo‘lib, shaharsozlik faoliyatini moliyalashtirish manbalari ro‘yxatini kengaytiradi.
 “O‘zbekiston Respublikasining Fuqarolik, Uy-joy kodekslariga o‘zgartish va qo‘shimchalar kiritish hamda “Davlat uy-joy siyosatining asoslari to‘g‘risida”gi O‘zbekiston Respublikasi Qonunini o‘z kuchini yo‘qotgan deb topish haqida”gi Qonunning qabul qilinishi ko‘p kvartirali uydagi umumiy mol-mulk tarkibini aniqlashtiradi, uy-joy fondini boshqarish, saqlash va ta’mirlash, ushbu sohadagi huquqiy munosabatlar bilan bog‘liq qoidalarni qayta ko‘rib chiqadi, shuningdek umumiy mol-mulkka egalik qilish va undan foydalanish xususiyatlarini belgilaydi. 
 O‘zbekiston Respublikasining Jinoyat va Jinoyat-protsessual kodekslariga yangi huquqiy normalar kiritildi. Ular pornografik mahsulotni va milliy, irqiy, diniy adovatni targ‘ib qiladigan materiallarni tayyorlaganlik, tarqatganlik hamda saqlaganlik uchun jinoiy javobgarlik choralarini kuchaytiradi, O‘zbekiston Respublikasi hududiga ekstremistik diniy adabiyotlar olib kirishning oldini oladi. Qonun mamlakat axborot maydonini, fuqarolarning, ayniqsa, yoshlarning ma’naviyati, axloqini himoya qilishga ko‘maklashadi.
 “O‘zbekiston Respublikasi Soliq kodeksining 8, 71-moddalariga o‘zgartish va qo‘shimchalar kiritish to‘g‘risida”gi Qonun mamlakatimizdagi ijtimoiy-iqtisodiy islohotlar jarayoniga katta ta’sir ko‘rsatadi. Ushbu Qonunga muvofiq mikrofirmalar va kichik korxonalarga yagona soliq to‘lovi to‘lashni nazarda tutadigan soliq solish tizimiga o‘tish huquqi beriladi. 
 “Banklar va bank faoliyati to‘g‘risida”gi O‘zbekiston Respublikasi Qonunining 7-moddasiga qo‘shimcha kiritish haqida”gi Qonun tijorat banklariga yangitdan tashkil etilgan “Mikrokreditbank”ning ustav kapitalida ishtirok etish uchun sharoit yaratadi, bu esa pirovardida kichik biznes va tadbirkorlikni rivojlantirishga yordamlashadi. 
 Avtomototransport vositalarini olish, ro‘yxatdan o‘tkazish, ulardan foydalanish, ularni ijaraga va boshqa shaxslarga berish sohasidagi huquqiy munosabatlarni tartibga solish, boshqarish huquqini beruvchi hujjatlarga ega bo‘lmagan shaxslarning transport vositalarini boshqarganlik uchun javobgarligini kuchaytirish maqsadida “O‘zbekiston Respublikasining Ma’muriy javobgarlik to‘g‘risidagi kodeksiga, O‘zbekiston Respublikasining Fuqarolik kodeksiga va “Notariat to‘g‘risida”gi O‘zbekiston Respublikasi Qonuniga o‘zgartish va qo‘shimchalar kiritish haqida”gi Qonun qabul qilindi. 
 “Shahar yo‘lovchilar transporti to‘g‘risida”gi O‘zbekiston Respublikasi Qonuniga o‘zgartish kiritish haqida”gi Qonun avtomobil transportida yo‘lovchilar tashish sohasidagi faoliyatni tartibga solish, fuqarolarning xavfsizligini ta’minlash hamda xizmatlar ko‘rsatish sifatini oshirishga qaratilgan. O‘zbekiston Respublikasining Ma’muriy javobgarlik to‘g‘risidagi kodeksiga kiritilgan transport vositasini boshqarish paytida haydovchilarning telefondan foydalanishini taqiqlashni nazarda tutuvchi qo‘shimchalar ham yo‘llarda avariyalarning kamayishiga olib keladi.
 “Aholini ish bilan ta’minlash to‘g‘risida”gi O‘zbekiston Respublikasi Qonuniga, O‘zbekiston Respublikasining Soliq kodeksiga hamda O‘zbekiston Respublikasining Uy-joy kodeksiga qo‘shimchalar kiritish haqida”gi Qonun ish bilan band bo‘lmagan aholini ishlab chiqarish faoliyatiga keng jalb etish, kasanachilik mehnatidan foydalanish hisobiga oilalarning daromadlarini ko‘paytirish, fuqarolarning mehnat va bunyodkorlik faolligini oshirish uchun huquqiy sharoitlar yaratadi. Qonun imtiyoz va preferensiyalar berish orqali ko‘plab korxonalarni kasanachilardan iborat kooperatsiyalarni rivojlantirishga jalb etish, turar joy binolaridan kasanachilik mehnatini amalga oshirish uchun foydalanish borasidagi to‘siqlarni bartaraf etishga ko‘maklashadi. 
 “Tadbirkorlik subyektlarini huquqiy himoya qilish tizimi takomillashtirilganligi va ularning moliyaviy javobgarligi erkinlashtirilganligi munosabati bilan O‘zbekiston Respublikasining ayrim qonun hujjatlariga o‘zgartish va qo‘shimchalar kiritish to‘g‘risida”gi Qonun amaldagi o‘nta qonun hujjatiga tegishli tuzatishlar kiritadi. Bu normalar shunday jinoyatlarga qarshi kurashni kuchaytirishning huquqiy negizini ancha kengaytiradi. 
 “O‘zbekiston Respublikasining Jinoyat kodeksiga va O‘zbekiston Respublikasining Ma’muriy javobgarlik to‘g‘risidagi kodeksiga o‘zgartishlar kiritish haqida”gi Qonun mamlakatimizga kirish va undan chiqib ketish tartibi, shuningdek O‘zbekiston hududida bo‘lish qoidalarining O‘zbekiston Respublikasi fuqarolari, chet el fuqarolari va fuqaroligi bo‘lmagan shaxslar tomonidan so‘zsiz bajarilishini ta’minlashga qaratilgandir. 
 “Davlat boji to‘g‘risida”gi O‘zbekiston Respublikasi Qonunining 2-moddasiga o‘zgartish kiritish haqida”gi Qonun mavjud amaliyotni garov to‘g‘risidagi qonun hujjatlari bilan muvofiqlashtirishga qaratilgan. Ushbu Qonunga muvofiq ko‘chmas mulk garovi to‘g‘risidagi shartnomalarni ro‘yxatdan o‘tkazish chog‘ida davlat boji emas, balki tegishli haq olinadi. Shu munosabat bilan davlat boji to‘lashdan ozod qilishga doir normalar “Davlat boji to‘g‘risida”gi Qonundan chiqarib tashlandi. 
 “Mudofaa to‘g‘risida”gi, “Umumiy harbiy majburiyat va harbiy xizmat to‘g‘risida”gi, “O‘zbekiston Respublikasi Qurolli Kuchlari rezervidagi xizmat to‘g‘risida”gi O‘zbekiston Respublikasi qonunlariga o‘zgartish va qo‘shimchalar kiritish haqida”gi Qonun mamlakat mudofaa qobiliyatini ta’minlash, harbiy va muqobil xizmatni, shuningdek rezervdagi xizmatni o‘tash masalalarida O‘zbekiston Respublikasi Prezidenti hamda hukumatining vakolatlari chegaralarini belgilaydi.
 Deputatlar yil davomida Davlat budjeti ijrosini ko‘rib bordilar, mamlakatning 2007-yilgi asosiy moliyaviy hujjatini, avval bo‘lganidek, uning ijtimoiy yo‘naltirilganligiga asosiy e’tiborni qaratgan holda batafsil muhokama qildilar va tasdiqladilar. Buning natijasida iqtisodiy islohotlar va budjet-soliq siyosatining ustuvor yo‘nalishlari hisobga olingan holda tayyorlangan Davlat budjeti ijtimoiy, iqtisodiy va madaniy sohalarni yanada rivojlantirishni ta’minlash imkoniyatini beradi. Unda xususiy sektor va kichik biznesni rivojlantirish, ishlab chiqarishning barqaror o‘sishini ta’minlash, mahsulot eksportini rag‘batlantirish, investitsiyalardan, xomashyo resurslaridan foydalanish samaradorligini oshirish, shuningdek aholining moddiy farovonligini yuksaltirish uchun moliyalashtirish va tegishli imtiyozlar berish nazarda tutilgan. Davlat budjetida yangi ish o‘rinlari yaratish, aholining aniq yo‘naltirilgan tarzda qo‘llab-quvvatlash, yuridik va jismoniy shaxslardan olinadigan bir qator soliqlar bo‘yicha stavkalarni pasaytirish, ta’lim va sog‘liqni saqlashni rivojlantirishga yo‘naltiriladigan davlat xarajatlari ulushining o‘sishi nazarda tutilgan. 
 Nazorat-tahlil ishlari rejalariga muvofiq Oliy Majlis Qonunchilik palatasining qo‘mitalari qonunlar, konvensiyalar, milliy dasturlar ijrosini nazorat qilish tartibida 40 dan ziyod masalani ko‘rib chiqdi. Nazorat-tahlil faoliyati Qoraqalpog‘iston Respublikasi, mamlakatimizning barcha viloyatlari, Toshkent shahri, shuningdek bir qator vazirliklar, idoralar, davlat kompaniyalari va milliy kompaniyalarda amalga oshirildi. Masalan, Budjet va iqtisodiy islohotlar qo‘mitasi “Tadbirkorlik faoliyati erkinligining kafolatlari to‘g‘risida”gi Qonunning Buxoro viloyatida, Qonunchilik va sud-huquq masalalari qo‘mitasi Jamiyatda huquqiy madaniyatni yuksaltirish milliy dasturining Farg‘ona viloyatida, Mehnat va ijtimoiy masalalar qo‘mitasi “Fuqarolar sog‘lig‘ini saqlash to‘g‘risida”gi Qonunning O‘zbekiston Respublikasi Sog‘liqni saqlash vazirligi tomonidan, Mudofaa va xavfsizlik masalalari qo‘mitasi “Terrorizmga qarshi kurash to‘g‘risida”gi Qonunning Navoiy viloyatida, Xalqaro ishlar va parlamentlararo aloqalar qo‘mitasi “Xotin-qizlarni kamsitishning barcha shakllariga barham berish to‘g‘risida”gi BMT Konvensiyasining Qoraqalpog‘iston Respublikasida, Sanoat, qurilish va savdo masalalari qo‘mitasi “Energiyadan oqilona foydalanish to‘g‘risida”gi Qonunning “O‘zbekenergo” davlat aksiyadorlik kompaniyasi tomonidan, Agrar, suv xo‘jaligi masalalari va ekologiya qo‘mitasi “Tabiatni muhofaza qilish to‘g‘risida”gi Qonunning Surxondaryo viloyatida, Fan, ta’lim, madaniyat va sport masalalari qo‘mitasi Kadrlar tayyorlash milliy dasturi va “Ta’lim to‘g‘risida”gi Qonunning Qoraqalpog‘iston Respublikasida, Demokratik institutlar, nodavlat tashkilotlar va fuqarolarning o‘zini o‘zi boshqarish organlari qo‘mitasi Fuqaroviy va siyosiy huquqlar to‘g‘risidagi xalqaro pakt 22-moddasi 1-bandining (...assotsiatsiyalar tuzish, jumladan kasaba uyushmalari tashkil etish erkinligi va o‘z manfaatlarini himoya qilish uchun shunday uyushmalarga kirish huquqi haqidagi) O‘zbekiston Respublikasi Adliya vazirligi tomonidan, Axborot va kommunikatsiya texnologiyalari masalalari qo‘mitasi “Aloqa to‘g‘risida”gi Qonunning “O‘zbektelekom” aksiyadorlik kompaniyasi tomonidan ijro etilishini o‘rgandilar.
 Shuni qayd etish kerakki, qonunlar ijrosi o‘rganilganda manfaatdor vazirliklar, idoralar, hokimliklar qonunlar va normativ hujjatlarni o‘z quyi tuzilmalariga yetkazmaganligi holatlari aniqlandi. Masalan, “Tadbirkorlik faoliyati erkinligining kafolatlari to‘g‘risida”gi Qonunning Buxoro viloyatida ijro etilishi o‘rganilganda viloyatda tadbirkorlik faoliyati bilan shug‘ullanish uchun ruxsatnomalar berish hamda ularni ro‘yxatdan o‘tkazish muddatlari buzilishi, qonun hujjatlarida nazarda tutilmagan ortiqcha hujjatlar va yig‘imlar talab qilinishi aniqlandi.
 O‘rganish natijalari qo‘mitalar majlislarida markaziy va mahalliy hokimiyat organlari, tashkilotlar rahbarlari, boshqa manfaatdor shaxslar ishtirokida tahlil etildi hamda muhokama qilindi. Aniqlangan kamchiliklarni bartaraf etishga qaratilgan tavsiyalar ijrosi nazoratga olindi, muhokama natijalari ommaviy axborot vositalarida muntazam ravishda e’lon qilib borildi.
 Umuman olganda, qo‘mitalarning hisobot davridagi nazorat-tahlil faoliyati yakunlarining tahliliga ko‘ra shuni ta’kidlash joizki, qonunlarning joylardagi ijrosini tekshirish paytida deputatlar hamda tekshirishlarga jalb etilgan mutaxassislar aniqlangan kamchiliklar va nuqsonlarni bartaraf etishda amaliy yordam ko‘rsatdilar. Qonunlarning mohiyatini tushuntirish bo‘yicha talay ishlar amalga oshirildi. Qonunlarni takomillashtirish hamda ularning ijro mexanizmi masalalariga alohida e’tibor qaratildi. Ishchi guruhlari tarkibida tajribali mutaxassislar, ekspertlarning ishtirok etganligi amaldagi qonunlarga o‘zgartish va qo‘shimchalar kiritish yuzasidan asosli takliflar tayyorlash imkoniyatini berdi.
 Tekshirishlar yakunlarini tegishli vazirliklar va idoralar rahbarlari ishtirokida qo‘mitalarning sayyor majlislarida, hokimliklardagi kengashlarda ko‘rib chiqish amaliyoti tarkib topdi. Bu rahbar xodimlarning amaldagi normativ hujjatlarga og‘ishmay rioya etish borasidagi mas’uliyati yuqori darajada bo‘lishini ta’minlash imkoniyatini berdi va aholining huquqiy madaniyati yuksalishiga ko‘maklashdi.
 Deputatlar O‘zbekiston Respublikasi Hisob palatasining hisobotini muhokama qildilar va tasdiqladilar.
 Siyosiy partiyalarning 2005-yildagi faoliyatini moliyalashtirish manbalari to‘g‘risidagi hisobotlari amaldagi qonun hujjatlariga muvofiq palata tomonidan ko‘rib chiqildi va tegishli qarorlar qabul qilindi.
 Qonunchilik palatasi O‘zbekiston Respublikasi Oliy Majlisining 2005-yil 12-13-may kunlari Andijon shahrida ro‘y bergan voqealarni tekshirish bo‘yicha mustaqil komissiyasi ishining yakunlari to‘g‘risidagi hisobotni eshitdi va tasdiqladi. Andijon shahrida amalga oshirilgan, alohida olingan mintaqada hokimiyatni qo‘lga kiritish va mamlakatdagi vaziyatni beqarorlashtirishga, mavjud konstitutsiyaviy tuzumni o‘zgartirish hamda islom davlatini tuzishga qaratilgan terrorchilik harakatlarining rejalashtirilgan va muvofiqlashtirilgan xususiyatga ega bo‘lganligini ko‘rsatgan holda, Qonunchilik palatasi O‘zbekiston Respublikasi Prezidenti I.A. Karimovning o‘z vaqtida, vazminlik va izchillik bilan qilgan harakatlari tufayli huquqni muhofaza qiluvchi organlar tomonidan terrorchilarning Konstitutsiyaga zid xatti-harakatlariga barham berish yuzasidan qonuniy choralar ko‘rilganligini ta’kidladi.
 Palataning majlislarida Tojikiston alyuminiy zavodi salbiy ta’sir ko‘rsatayotgan mintaqadagi ekologik vaziyat haqidagi masalani o‘rganish bo‘yicha Qonunchilik palatasi komissiyasi ishining borishi to‘g‘risidagi axboroti eshitildi. Komissiya faoliyati davom ettirilmoqda.
 Hisobot davrida Oliy Majlis Qonunchilik palatasining xalqaro aloqalari yanada rivojlandi, parlament delegatsiyalarini almashish kengaydi. Hisobot davri mobaynida palatada 50 dan ziyod delegatsiya, shu jumladan 19 ta parlament delegatsiyasi qabul qilindi:
 Finlyandiya Respublikasining Parlament Tashqi ishlar qo‘mitasi raisi Liysa Yakonsaari xonim boshchiligidagi delegatsiyasi;
 Rossiya Federatsiyasi Federal Majlisi Davlat Dumasining Raisi B. Grizlov;
 Germaniya-Markaziy Osiyo parlament guruhining raisi Xedi Vegener xonim;
 Rossiya Federatsiyasining Davlat Dumasi MDH ishlari va vatandoshlar bilan aloqalar qo‘mitasi raisi A. Kokoshin boshchiligidagi delegatsiyasi;
 Koreya Respublikasi Milliy Assambleyasining (Parlamentining) Birlashish, tashqi ishlar va savdo qo‘mitasi raisi janob Lim Chyo Jong;
 Koreya Respublikasi Milliy Assambleyasining moliyaviy va iqtisodiy masalalar qo‘mitasi raisi janob Pak Jong Kin boshchiligidagi Koreya Respublikasi delegatsiyasi;
 Rossiya Federatsiyasi Federal Majlisi Federatsiya Kengashining Raisi S. Mironov;
 Koreya Respublikasi Milliy Assambleyasining qurilish va transport bo‘yicha qo‘mitasi raisi janob Xo Vun Li boshchiligidagi Koreya Respublikasi delegatsiyasi;
 Malayziya Parlamenti Vakillar Palatasining Spikeri janob Tan Sri Dato Ramli bin Ngax Talib;
 Germaniya Federativ Respublikasining Tyuringiya O‘lkasi parlamenti raisi Dagmar Shipanski xonim boshchiligidagi delegatsiyasi;
 Koreya Respublikasi Milliy Assambleyasi Devoni Bosh kotibining o‘rinbosari janob Chon Xa Son boshchiligidagi Koreya Respublikasi delegatsiyasi;
 Germaniya Bundestagining Deportatsiya qilinganlar, qochoqlar va ko‘chib kelganlar ishlari bo‘yicha XDS/XSS fraksiyasining janob Y.K. Fromme boshchiligidagi delegatsiyasi;
 Afg‘oniston Parlamenti Senatining Raisi janob Sebgatullo Mojaddedi;
 Koreya Respublikasi Milliy Assambleyasining Birlashish, tashqi ishlar va savdo qo‘mitasi a’zosi janob Chin Yong boshchiligidagi delegatsiyasi;
 Koreya Respublikasi Milliy Assambleyasining Milliy siyosat masalalari bo‘yicha qo‘mitasi raisi janob Byong Sok Pak;
 GFR Bundestagi Raisining o‘rinbosari doktor Xerman Otto Zolms;
 Germaniya Federativ Respublikasining Inson huquqlari va gumanitar yordam bo‘yicha Bundestag qo‘mitasi Raisi o‘rinbosari janob X.Xaybax boshchiligidagi delegatsiyasi;
 Xitoy Xalq Respublikasining Butunxitoy Xalq Vakillari Majlisi Xalqaro ishlar va parlamentlararo aloqalar qo‘mitasi raisi janob Szyan Enchju boshchiligidagi delegatsiyasi;
 Afg‘oniston Parlamenti Quyi palatasining Xalqaro ishlar bo‘yicha qo‘mitasi raisining o‘rinbosari janob Shokir Korgar (Afg‘oniston energetika vaziri boshchiligidagi delegatsiya tarkibida) shular jumlasidandir.
 Parlamentlararo aloqalarni o‘rnatish va rivojlantirish, parlament ishi bilan tanishish hamda tajriba almashish maqsadida hisobot davrida Oliy Majlis Qonunchilik palatasining 15 ta delegatsiyasi chet mamlakatlarga tashrif buyurdi.
 Chunonchi, Oliy Majlis Qonunchilik palatasi Spikeri boshchiligidagi O‘zbekiston parlamenti delegatsiyasining Misr Arab Respublikasiga rasmiy tashrifi bo‘lib o‘tdi. 
 Oliy Majlis Qonunchilik palatasi delegatsiyasi, shuningdek Shanxay Hamkorlik Tashkilotiga a’zo mamlakatlar parlamentlari raislarining Moskva shahridagi birinchi uchrashuvida ishtirok etdi. Uchrashuvda hamkorlikning turli qirralarini huquqiy jihatdan ta’minlash, qonunchilik va yuridik axborot sohasida tajriba almashish, ShHTga a’zo davlatlarning qonun hujjatlarini uyg‘unlashtirishda mazkur davlatlar parlamentlarining roli muhim ekanligi qayd etildi. Kollektiv xavfsizlikni ta’minlash, Markaziy Osiyo mamlakatlarining iqtisodiy rivojlanishi, terrorchilikka qarshi tadbirlar o‘tkazish, gumanitar sohada hamkorlik qilish ShHTga a’zo mamlakatlar hamkorligining ustuvor yo‘nalishlari ekanligi ta’kidlandi. Qonun hujjatlarini uyg‘unlashtirish va hujjatlarning o‘z vaqtida ratifikatsiya qilinishini ta’minlash uchun maslahat organi tuzish zarurligi aytib o‘tildi.
 O‘zbekiston Respublikasining Yevrosiyo Iqtisodiy Hamjamiyatiga a’zo mamlakatlar bilan hamkorligining eng muhim masalalari, shu jumladan O‘zbekistonning mazkur tashkilotga kirishi bilan bog‘liq (Yevrosiyo Parlamentlararo Assambleyasi to‘g‘risidagi nizomga o‘zgartish va qo‘shimchalar kiritish, Assambleya doimiy komissiyalari sonini ko‘paytirish haqidagi va boshqa) masalalar Yevrosiyo Parlamentlararo Assambleyasining Minsk shahrida (Belarus Respublikasi) bo‘lib o‘tgan majlisida muhokama qilindi.
 Mamlakatimiz parlamentining ShHT va Yevrosiyo Iqtisodiy Hamjamiyatining tegishli tuzilmalari faoliyatida faol ishtirok etishi mamlakatimizning xalqaro maydonda tutgan o‘rni va obro‘si oshishiga ko‘maklashadi.
 Qonunchilik palatasi vakillari “O‘zbekistonda demokratik islohotlarni yanada chuqurlashtirish” YevropEyd KES dasturi loyihasini ro‘yobga chiqarish doirasida Rossiya, Avstriya va Portugaliya parlamentlari faoliyati bilan tanishish imkoniyatiga ega bo‘ldilar. 
 Qonunchilik palatasi tomonidan 2006-yilda o‘tkazilgan 180 dan ziyod konferensiya, seminar, davra suhbatlari va boshqa tadbirlarda qonunlar loyihalari konsepsiyalari muhokama qilindi, mamlakatimiz hayotining ijtimoiy-iqtisodiy, ma’naviy va madaniy sohalaridagi o‘zgarishlarning nazariy hamda amaliy jihatlari ko‘rib chiqildi. Ularning bir qismi Homiylar va shifokorlar yiliga bag‘ishlandi. Tadbirlar, qoida tariqasida, vazirliklar, davlat qo‘mitalari, idoralarning, turli nohukumat tashkilotlarning vakillari, mamlakatimiz va xorijdagi yetakchi olimlar, tegishli ixtisoslikdagi ekspertlar, ommaviy axborot vositalari vakillari ishtirokida o‘tkazildi. Mazkur tadbirlarda ishlab chiqilgan hamda joylarga yo‘llangan tavsiyalar fuqarolarning huquqiy va siyosiy madaniyati muayyan darajada o‘sishiga ko‘maklashdi.
 Masalan, Qonunchilik va sud-huquq masalalari qo‘mitasi huquqshunos olimlar, oliy o‘quv yurtlari va boshqa tashkilotlarning vakillari ishtirokida “Qonunchilik tashabbusi huquqini amalga oshirish: tajriba va muammolar” mavzuida konferensiya o‘tkazdi. Homiylar va shifokorlar yili munosabati bilan Mehnat va ijtimoiy masalalar qo‘mitasi “Sog‘liqni saqlash tizimini isloh qilish: yutuqlar va muammolar” mavzuida ilmiy-amaliy konferensiya, Demokratik institutlar, nodavlat tashkilotlar va fuqarolarning o‘zini o‘zi boshqarish organlari qo‘mitasi “Homiylik faoliyatining huquqiy asoslari” mavzuida respublika ilmiy-amaliy konferensiyasi, Fan, ta’lim, madaniyat va sport masalalari qo‘mitasi esa “Saxovatlilik o‘zbek xalqining oliyjanoblik va insoniylik fazilatidir” mavzuida davra suhbati o‘tkazdi. Agrar, suv xo‘jaligi masalalari va ekologiya qo‘mitasi “Janubiy Orolbo‘yi mintaqasida biologik xilma-xillikni saqlab qolishning dolzarb muammolari” mavzuida ilmiy-amaliy konferensiya, Axborot va kommunikatsiya texnologiyalari masalalari qo‘mitasi “Jamiyatni axborotlashtirishning dolzarb muammolari va istiqbollari” mavzuida ilmiy-amaliy konferensiya, Budjet va iqtisodiy islohotlar qo‘mitasi “Soliq maslahatini tashkil etish va rivojlantirish masalalari” mavzuida seminar, Mudofaa va xavfsizlik masalalari qo‘mitasi “Terrorizmga qarshi kurashish — hozirgi davrning dolzarb masalasi” mavzuida ilmiy-amaliy seminar, Xalqaro ishlar va parlamentlararo aloqalar qo‘mitasi “Parlament faoliyatini rivojlantirish va parlamentlararo aloqalarni mustahkamlashning dolzarb masalalari” mavzuida xalqaro seminar, Sanoat, qurilish va savdo masalalari qo‘mitasi “Kommunal sohada bozor munosabatlarini shakllantirishdagi muammolar va bu borada qonunchilikni takomillashtirish yo‘llari” mavzuida davra suhbati o‘tkazdilar va hokazo.
 Demokratik islohotlarni chuqurlashtirish zarurati fuqarolarning ijtimoiy-siyosiy faolligini sezilarli darajada oshirishni, davlat qurilishini demokratlashtirishning va ijtimoiy taraqqiyotning bugungi voqeliklari hamda talablarini hisobga olgan holda siyosiy partiyalarning davlat va jamiyat hayotidagi roli hamda o‘rnini kuchaytirishga qaratilgan yangi qarorlar qabul qilishni, inson manfaatlari, odamlarning xohish-irodasi hamda fikrlarini to‘laroq inobatga olishni taqozo etmoqda. Shu maqsadda mamlakatimiz Konstitutsiyasining 83-moddasiga muvofiq O‘zbekiston Respublikasi Prezidenti O‘zbekiston Respublikasi Oliy Majlisining Qonunchilik palatasiga “Davlat boshqaruvini yangilash va yanada demokratlashtirish hamda mamlakatni modernizatsiya qilishda siyosiy partiyalarning rolini kuchaytirish to‘g‘risida”gi Konstitutsiyaviy qonun, “O‘zbekiston Respublikasi Konstitutsiyasining ayrim moddalariga (89-moddasiga, 93-moddasining 15-bandiga, 102-moddasining ikkinchi qismiga) tuzatishlar kiritish to‘g‘risida”gi, shuningdek “Davlat boshqaruvini yangilash va yanada demokratlashtirish hamda mamlakatni modernizatsiya qilishda siyosiy partiyalarning rolini kuchaytirish to‘g‘risida”gi O‘zbekiston Respublikasi Konstitutsiyaviy Qonuni qabul qilinganligi munosabati bilan O‘zbekiston Respublikasining ayrim qonun hujjatlariga o‘zgartish va qo‘shimchalar kiritish haqida”gi qonun loyihalarini kiritdi.
 Qonunchilik palatasi mazkur qonunlar loyihalarini siyosiy partiyalarning deputatlar fraksiyalari va palata qo‘mitalari tomonidan muhokama qilish hamda tushuntirish ishlari olib borishga doir tadbirlar rejasini tasdiqladi. Rejaga muvofiq saylovchilar bilan uchrashuvlar, konferensiyalar, seminarlar, davra suhbatlari, fraksiyalar va qo‘mitalar majlislari o‘tkazildi, shuningdek ommaviy axborot vositalari orqali tushuntirish ishlari olib borildi. Bu yo‘nalishdagi ishlar davom ettirilmoqda. 
 Hisobot yilida “Parlamentning qonunchilik va institutsional salohiyatini takomillashtirish” loyihasi xodimlari deputatlarga ishda muayyan yordam va ko‘mak berdilar. Jumladan, ular tomonidan deputatlar uchun alohida kompyuterlar o‘rnatilib, kompyuter tarmog‘i texnik jihatdan modernizatsiya qilindi, deputatlar axborot-kommunikatsiya texnologiyalari bo‘yicha o‘qitildi. Deputatlar faoliyati samaradorligini oshirish maqsadida hisobot davrida loyiha tomonidan chet ellik ekspertlar ishtirokida konferensiyalar, seminarlar va davra suhbatlari o‘tkazildi. Chunonchi, loyiha tomonidan 2006-yil avgust oyida Qonunchilik palatasi deputatlari va Devoni xodimlarining kasbiy malakalarini takomillashtirish bo‘yicha to‘rt kunlik seminar-trening tashkil etildi.
 O‘tgan yili fuqarolarning xatlari, arizalari va murojaatlari bilan ishlashga katta e’tibor qaratilib, bu ish “Fuqarolarning murojaatlari to‘g‘risida”gi O‘zbekiston Respublikasi Qonuniga muvofiq amalga oshirildi. 2006-yilda O‘zbekiston Respublikasi Oliy Majlisining Qonunchilik palatasiga 3557 ta yozma murojaat, shu jumladan salkam 600 ta takroriy murojaat tushdi. Yozma murojaatlar soni 2005-yildagiga nisbatan ko‘paydi. 
 Ko‘pgina shikoyatlar va arizalarda fuqarolarning huquqni muhofaza qiluvchi organlar, kommunal xizmatlar ko‘rsatish korxonalari, xususiy uy-joy mulkdorlari shirkatlari xodimlarining xatti-harakatlari ustidan (joriy va kapital ta’mirlash o‘tkazilmasligi, kvartiralarda issiq va sovuq suvning yo‘qligi, gaz va elektr energiyasini yetkazib berishda uzilishlar mavjudligi va boshqa shu kabilar haqidagi) noroziligi ifoda etilgan. Turli darajadagi sudlarning hukmlari va hal qiluv qarorlaridan norozilik bayon etilgan xatlar kelishi davom etmoqda. Xatlarning aksariyati Toshkent shahri, Qashqadaryo, Samarqand va Surxondaryo viloyatlaridan tushdi.
 O‘zbekiston Respublikasi Oliy Majlisi Qonunchilik palatasining vakolatiga taalluqli murojaatlar palata rahbariyati tomonidan va qo‘mitalarda ko‘rib borildi. Deputatlar fuqarolarni Qonunchilik palatasida ham, saylov okruglarida ham qabul qildilar. Fuqarolardan tushgan murojaatlarning aksariyati tegishli hokimliklar, sudlar, prokuratura organlari, vazirliklar, idoralar, boshqa mutasaddi organlarga ko‘rib chiqish uchun yuborildi. Fuqarolar murojaatlari bilan ishlash Qonunchilik palatasi rahbariyati, deputatlari va Devonining doimiy nazorati ostida bo‘ldi. 
 Hisobot yilida Oliy Majlis Qonunchilik palatasining Kengashi 24 ta majlis o‘tkazdi. Ularda palata faoliyatini samarali tashkil etish, qo‘mitalar ishini muvofiqlashtirish masalalari ko‘rildi, Qonunchilik palatasining ish rejalari va majlislarining kun tartiblari shakllantirildi, qonun loyihalari muhokama qilindi va hokazo. Kengash qo‘mitalarning puxta hamkorlik qilishini, qonun loyihalari va palata vakolatiga taalluqli boshqa masalalar Qonunchilik palatasi muhokamasiga o‘z vaqtida kiritilishini ta’minladi.
 O‘zbekiston Respublikasi Oliy Majlisi palatalarining o‘zaro hamkorlik harakatlarini tashkil etish bo‘yicha muvofiqlashtiruvchi kengash to‘g‘risidagi nizom asosida Senat bilan amalga oshirilayotgan puxta o‘zaro hamkorlikni ta’minlashga doir ishlar hisobot davrida davom ettirildi.
 Qonunchilik palatasining hisobot yilidagi faoliyati ommaviy axborot vositalarida keng yoritib borildi. Bunda siyosiy partiyalar fraksiyalari, palata qo‘mitalari va Devonining qizg‘in faoliyati katta yordam berdi. Qonunchilik palatasining 2006-yildagi ishi to‘g‘risida ommaviy axborot vositalari orqali berib borilgan maqolalar, chiqishlar va intervyularning umumiy soni 2100 dan ziyodni tashkil etdi.
 O‘zbekiston Respublikasi Oliy Majlisi Qonunchilik palatasining mamlakatni isloh etish va modernizatsiya qilishning ustuvor yo‘nalishlari, maqsadli vazifalari hisobga olingan holda 2005-yilga va kelgusi yillarga mo‘ljallangan qonunchilik faoliyati dasturini bajarishga doir ishlar mamlakat va jamiyat oldida turgan yangi vazifalardan kelib chiqib, 2007-yilda davom ettiriladi.